Briti teadurid on välja töötanud meetodi, mille abil on võimalik kindlaks teha, kas kuriteopaigale  sõrmejäljed maha jätnud inimene on näiteks suitsetaja, tarbib suurtes kogustes kohvi või on narkosõltlane.  Asjatundjate hinnangul tõuseb uut tüüpi sõrmejälgede analüüsimise meetodist suurt tulu, sest kui ka selgub, et sündmuskohalt leitud sõrmejälgi politsei andmebaasides ei ole, aitavad kogutavad lisaandmed ometi kahtlusaluste ringi oluliselt vähendada.  Kui Suurbritannia teadlane David Russell möödunud aastal sõrmejälgede sellise töötlemise põhimõttelisest võimalikkusest teatas, siis arvasid paljud, et tegemist on vaid teoreetilise väitega ja pärisellu jõuavad sellised meetodid alles aastakümnete pärast.  Nüüd õnnestus aga Russelli töörühmal kulla nanoosakesi kasutades näidata, et antud meetod on praktiliselt kasutatav ja annab kahtlusaluse kohta lisainfot isegi juhul, kui ta on vahetult enne sõrmejälgede jätmist käsi pesnud.  Uudne sõrmejälgede analüüsimise viis põhineb tõigal, et inimese higis leidub üliväikeseid koguseid ainevahetuse käigus tekkinud jääkainete ehk metaboliitide koguseid, mis ladestuvad muuhulgas ka sõrmeotstele.  Uurijad lõid põhjalikumalt ajakirjas Angewandte Chemie tutvustatava süsteemi, mille abil on võimalik avastada inimorganismis tekkivat nikotiini jääkainet kotiniini.  Kotiniini kasuks otsustati seetõttu, et selle olemasolu näitab üheselt, et inimene tõepoolest suitsetab, mitte ei ole vaid sigaretti puudutanud või tubakaga muul moel välispidiselt kokku puutunud.  Antud metaboliidi leidmiseks kaetakse leitud sõrmejälg lahusega, mis sisaldab kulla nanoosakesi, mis on seotud kotiniiniga seonduvate antikehadega.  Nüüd tulevad mängu teist tüüpi antikehad, mis seonduvad juba kotiniini antikehadega ja annavad sest jääkainest fluorestseerides märku.  Ülemisel pildil on kasutatud kahte erinevat fluorestseerivat markerit ning fotod B kuni E ning G kuni J on tehtud pärast käte pesemist.  Russelli kinnitusel saab loodud  tehnoloogiat kasutada ka näiteks dopingut kasutanud sportlaste väljaselgitamisel.